ddrg/super_eurlex huggingface dataset:
KIRJALLINEN KYSYMYS E-0427/01 esittäjä(t): Massimo Carraro (PSE), Fiorella Ghilardotti (PSE) ja Armando Cossutta (GUE/NGL) komissiolle. Nuclear Safetyn henkilökunnan siirtäminen Ispran yhteisestä tutkimuskeskuksesta Petteniin.



Virallinen lehti nro 318 E , 13/11/2001 s. 0049 - 0050



KIRJALLINEN KYSYMYS E-0427/01 esittäjä(t): Massimo Carraro (PSE), Fiorella Ghilardotti (PSE) ja Armando Cossutta (GUE/NGL) komissiolle (16. helmikuuta 2001) Aihe: Nuclear Safetyn henkilökunnan siirtäminen Ispran yhteisestä tutkimuskeskuksesta Petteniin Euroopan komissio vastasi 7.12.2000 parlamentin esittämään kysymykseen (P-3619/00(1)), että se ei aio vaarantaa Ispran yhteisen tutkimuskeskuksen toimintaa ja toimivaltaa ja että se sitoutuu välttämään tutkimuskeskuksen henkilökunnan vähentämistä. Onko komission jäsen Philippe Busquin selvillä siitä, että tammikuussa 2001 tehtiin yhtäkkiä päätös Nuclear Safetyn toimintojen ja henkilökunnan siirtämisestä Isprasta Petteniin? Voisiko Euroopan komissio ilmoittaa, miksi kyseinen päätös tehtiin? Mistä syystä komissio ei kysynyt etukäteen parlamentin mielipidettä tästä asiasta? Mitä seurauksia kyseisellä päätöksellä on Ispran tutkimuskeskuksen henkilöstörakenteelle? (1) EYVL C 151 E, 22.5.2001, s. 196. Philippe Busquinin komission puolesta antama vastaus (17. huhtikuuta 2001) Kysymykseen P-3619/00 7. joulukuuta 2000 antamassaan vastauksessa komissio ei väittänyt, että se pyrkisi välttämään henkilöstönsä uudelleenjärjestelyä. Painopisteidensä tarkistamisen yhteydessä, joka aloitettiin vuoden 2000 alussa, komissio hyväksyi 26. heinäkuuta 2000 pitämässään kokouksessa tarkistamista varten perustetun komissaarien erityisryhmän suositukset. Tässä yhteydessä komissio pyysi komissaari Busquinia teettämään Yhteisellä tutkimuskeskuksella (YTK) Pettenin tutkimuslaitoksen sulkemista koskevan toteutettavuustutkimuksen ja harkitsemaan vaihtoehtoisesti henkilöstömäärän pienentämistä 200:lla supistamalla kaikkien YTK:n yksiköiden toimintaa. Pettenin laitoksen sulkemista koskeva toteutettavuustutkimus on saatu päätökseen, ja sen päätelmät on toimitettu komissiolle 22. tammikuuta 2001 annetun ilmoituksen(1) muodossa. Toteutettavuustutkimuksen päätelmissä suositetaan muun muassa, että autojen päästöjen vähentämiseen liittyvä tutkimustoiminta siirrettäisiin Pettenistä Ispraan ja että reaktoreiden turvallisuutta tutkiva yksikkö siirrettäisiin Isprasta Petteniin. Suositukset perustuvat pyrkimykseen yhtenäistää YTK:n eri laitosten toimintaa. Komissio ei kuullut henkilöstön siirrosta muita toimielimiä, koska siirrossa oli kyse sen omien yksiköiden sisäisestä uudelleenjärjestelystä. Komissaarien erityisryhmän päätelmien perusteella komissio aikoo ehdottaa budjettivallan käyttäjälle YTK:n henkilöstötaulukon muuttamista vuodesta 2002 alkaen. YTK:n muu toiminta on tarkastettu yksityiskohtaisesti. Ehdotetuilla keskittämistoimilla pyritään varmistamaan YTK:n tulevaisuus pitkällä aikavälillä ottaen huomioon se tehtävä tukea tieteellisesti ja teknisesti yhteisön politiikkoja. (1) C(2001)125, 22.1.2001.
KIRJALLINEN KYSYMYS E-1076/01 esittäjä(t): John Cushnahan (PPE-DE) neuvostolle. Rauhanomaisiin aktivisteihin kohdistuva painostus Indonesiassa.



Virallinen lehti nro 340 E , 04/12/2001 s. 0165 - 0165



KIRJALLINEN KYSYMYS E-1076/01 esittäjä(t): John Cushnahan (PPE-DE) neuvostolle (5. huhtikuuta 2001) Aihe: Rauhanomaisiin aktivisteihin kohdistuva painostus Indonesiassa Indonesian turvallisuusjoukot tehostavat tällä hetkellä toimiaan rauhanomaisten poliittisten aktivistien painostamiseksi erityisesti syrjäisillä alueilla, kuten Aceh ja Papua. Monet näistä aktivisteista on vaiennettu pidätyksin. Mihin toimiin neuvosto aikoo ryhtyä sen varmistamiseksi, että nämä henkilöt saavat oikeudenmukaisen oikeudenkäynnin, joka täyttää kansainväliset normit? Vastaus (20. heinäkuuta 2001) Kuten arvoisa parlamentin jäsen ehkä tietääkin, Euroopan unioni otti hiljattain esille vastaavia kysymyksiä Yhdistyneiden Kansakuntien Genevessä sijaitsevassa ihmisoikeuskomissiossa. Euroopan unioni mainitsi tällöin jatkuvat katoamistapaukset, mielivaltaiset pidätykset, laittomat teloitukset ja kidutuksen, joita on ilmennyt etenkin Acehissa ja Irian Jayassa. Se ilmaisi olevansa erityisen huolissaan sellaisten henkilöiden pidätyksistä, jotka pyrkivät itsehallintoon rauhanomaisin keinoin, ja vaati heidän välitöntä vapauttamistaan.
KIRJALLINEN KYSYMYS E-0946/01 esittäjä(t): Bob van den Bos (ELDR) komissiolle. Budjettikohta B5-810 ja sen käyttö.



Virallinen lehti nro 318 E , 13/11/2001 s. 0157 - 0158



KIRJALLINEN KYSYMYS E-0946/01 esittäjä(t): Bob van den Bos (ELDR) komissiolle (28. maaliskuuta 2001) Aihe: Budjettikohta B5-810 ja sen käyttö Budjettikohta B5-810 on tarkoitettu tukitoimille, jotka hyödyttävät Euroopan unionin alueelta tilapäisen turvapaikan saaneita pakolaisia. Miten näitä budjettivaroja on käytetty erityisesti AKT-maista peräisin olevien pakolaisten suhteen? Ovatko AKT-maiden viranomaiset tai kansalaisjärjestöt olleet mukana näiden varojen tosiasiallisessa jakamisessa? António Vitorinon komission puolesta antama vastaus (30. toukokuuta 2001) Pakolaisrahaston perustamisesta 28. syyskuuta 2000 tehdyn neuvoston päätöksen 2000/596/EY(1) mukaan kohderyhmään, jonka hyväksi voidaan toteuttaa vastaanotto-olosuhteita, kotouttamista ja vapaaehtoista kotiinpaluuta sekä uudelleen lähtömaahan asettautumista koskevia toimenpiteitä, kuuluvat kaikki päätöksen 3 artiklassa määritellyt henkilöt, Afrikan, Karibian ja Tyynenmeren maiden kansalaiset mukaan luettuina. Varainhoitovuosina 2000 ja 2001 pakolaisrahaston käytettävissä budjettikohdassa B5-810 olevat varat, 56 miljoonaa euroa, jaettiin jäsenvaltioiden kesken päätöksen 10 artiklassa säädetyn menettelyn mukaisesti. Varoja jaettaessa otetaan huomioon Euroopan pakolaisrahaston kohderyhmään kuuluvien henkilöiden lukumäärä jäsenvaltiossa; kyseisten henkilöiden oli täytynyt saapua jäsenvaltioiden alueelle vuosina 1997, 1998 tai 1999. Jäsenvaltiot vastaavat pakolaisrahastosta tuettavien toimien toteuttamisesta, myös toteutettavien hankkeiden valinnasta ja niiden taloushallinnosta ja hallinnosta yleensä. Pakolaisrahaston varoista 5 prosenttia käytetään muiden yhteisön edun mukaisten hankkeiden rahoittamiseen. Komissiolla ei toistaiseksi ole käytettävissään tietoja pakolaisrahaston kohderyhmään kuuluvien henkilöiden kansalaisuusjakaumasta. Toimien toteuttamisessa noudatetaan kuitenkin syrjimättömyyden periaatetta, joten siihen ei vaikuta se, mistä kolmannesta maasta kohderyhmään kuuluvat henkilöt ovat lähtöisin. (1) EYVL L 252, 6.10.2000.
KIRJALLINEN KYSYMYS E-0501/01 esittäjä(t): Chris Davies (ELDR) komissiolle. Akustisia signaaleja lähettävät kalastusverkot.



Virallinen lehti nro 261 E , 18/09/2001 s. 0128 - 0129



KIRJALLINEN KYSYMYS E-0501/01 esittäjä(t): Chris Davies (ELDR) komissiolle (22. helmikuuta 2001) Aihe: Akustisia signaaleja lähettävät kalastusverkot Valaista koostuvien sivusaaliiden estämiseksi tiedemiehet ovat kehittäneet Yhdysvalloissa akustisia signaaleja lähettävän kalastusverkon, joka lähettää äänisignaaleja äänialueella, jonka pienet valaat voivat kuulla. Onko komissio tietoinen asiasta? Kun kyseisiä verkkoja testattiin Yhdysvalloissa ja Kanadassa, kalastajat havaitsivat huomattavan laskun sivusaalismäärissä. Ottaen huomioon Euroopan aluevesillä verkoilla pyydystettyjen pienten merieläinten suuren määrän, aikooko komissio tukea akustisia signaaleja lähettävien kalastusverkkojen testaamista Euroopan unionin alueella? Franz Fischlerin komission puolesta antama vastaus (5. huhtikuuta 2001) Komissio on tietoinen kysyjän kuvailemasta akustisia signaaleja lähettävästä kalastusverkosta, ja alustavista testituloksista on ilmoitettu myös ympäristöasioiden pääosastolle ja kalastuksen pääosastolle Itämeren ja Pohjanmeren pienten valaansukuisten eläinten suojelusta tehtyä yleissopimusta koskevan Bristolin-raportin muodossa. Komissio haluaa vastedeskin tukea tieteellisesti luotettavia tutkimusehdotuksia, jotka läpäisevät ulkopuolisten alan edustajien suorittamat tarkastukset ja joissa pyritään selvittämään mahdolliset kalastusvälineisiin tehtävät tekniset parannukset pienten valaiden tahattoman pyynnin ehkäisemiseksi. Tähän mennessä komissio ei ole saanut yhtään virallista ehdotusta niin sanottujen biologisten tutkimusten eikä tutkimuksen ja teknologisen kehittämisen viidennen puiteohjelman kautta. Yhteisö on kuitenkin toiminut yhteisön vesialueilla suoritettavien kalastusvälineiden testien hyväksi luomalla yhteisön puitteet yhteisen kalastuspolitiikan toteuttamista varten tarvittavien tietojen keruulle ja hallinnalle(1). Yhteisön osallistumisesta tietojen keruusta jäsenvaltioille aiheutuvien menojen sekä yhteistä kalastuspolitiikkaa tukevien tutkimusten ja koehankkeiden rahoitukseen 29. kesäkuuta 2000 tehdyn neuvoston päätöksen 2000/439/EY(2) 9 artiklassa määritellään alat, joita tutkimukset ja koehankkeet voivat koskea. (1) Neuvoston asetus (EY) N:o 1543/2000, EYVL L 176, 15.7.2000. (2) EYVL L 176, 15.7.2000.
KIRJALLINEN KYSYMYS P-0874/01 esittäjä(t): Wolfgang Ilgenfritz (NI) komissiolle. Swarovski-kiikarit.



Virallinen lehti nro 261 E , 18/09/2001 s. 0211 - 0211



KIRJALLINEN KYSYMYS P-0874/01 esittäjä(t): Wolfgang Ilgenfritz (NI) komissiolle (13. maaliskuuta 2001) Aihe: Swarovski-kiikarit Onko perustamissopimuksen mukaista, että eräs valmistaja (Itävallan Tirolissa sijaitseva Swarovski-niminen yritys) ja kyseisen valmistajan tukkukauppias (Itävallan Kärntenissä sijaitseva Saalberger-niminen yritys) eivät toimita tai kieltäytyvät toimittamasta Swarovskin valmistamia tuotteita eli kiikareita? Syyksi tällaiseen käytökseen Swarovski ja tukkukauppias ovat toistaiseksi ilmoittaneet Saalbergerin liian alhaisen jälleenmyyntihinnan. Mario Montin komission puolesta antama vastaus (11. huhtikuuta 2001) Komissio ei pysty ottamaan kantaa asiaan kirjallisessa kysymyksessä annettujen tietojen perusteella. Toimittamisesta kieltäytyminen ei sinänsä vielä riko EY:n perustamissopimuksen 81 artiklaa (ent. 85 artikla), vaikka sen syyksi ilmoitettaisiinkin jälleenmyyjän liian alhainen jälleenmyyntihinta, jollei ole olemassa eri yritysten välisiä kilpailua rajoittavia sopimuksia tai yhteensovitettuja menettelytapoja, jotka rajoittavat tuntuvasti kilpailua. On kuitenkin mahdollista, että toimittamisesta kieltäytyminen liian alhaisen jälleenmyyntihinnan vuoksi on EY:n perustamissopimuksen 82 artiklassa (ent. 86 artikla) tarkoitettua määräävän aseman väärinkäyttöä. Tällöin kyseisellä valmistajalla tai jakelijalla on kuitenkin oltava määräävä asema relevanteilla markkinoilla. Lisäksi mainittuja perustamissopimuksen määräyksiä sovelletaan ainoastaan silloin, kun kyseiset toimenpiteet ovat omiaan vaikuttamaan tuntuvasti jäsenvaltioiden väliseen kauppaan. Tarvittaessa asianomainen voi kääntyä komission puoleen tarkempia tietoja esittäen.
KIRJALLINEN KYSYMYS E-0507/01 esittäjä(t): Stephen Hughes (PSE) komissiolle. Komission ajoneuvojen pysäköinti.



Virallinen lehti nro 261 E , 18/09/2001 s. 0130 - 0131



KIRJALLINEN KYSYMYS E-0507/01 esittäjä(t): Stephen Hughes (PSE) komissiolle (22. helmikuuta 2001) Aihe: Komission ajoneuvojen pysäköinti Onko auto, jonka rekisterinumero on EUR 0364, komission omistuksessa? Kuka yleensä käyttää kyseistä autoa? Kuka käytti autoa tammikuun lopussa? Miksi kyseinen auto oli Lockerbien pommi-iskusta syytettyjen libyalaisten perheille ja asianajajille tarkoitetulla alueella Hollannissa käydyn oikeudenkäynnin aikana? Neil Kinnockin komission puolesta antama vastaus (23. huhtikuuta 2001) Rekisterinumero EUR 364 kuului 21. helmikuuta 2001 asti komission kuljetuspalvelulle. Vuoden 2001 tammikuun lopussa kyseistä autoa käytettiin Haagissa sijaitsevan Euroopan komission edustuston virka-autona. Haagissa sijaitsevan Euroopan komission edustuston päällikkö nimitettiin komission tarkkailijaksi ns. Lockerbien oikeudenkäynnissä, joka pidettiin Zeistissa (Alankomaissa). Kyseessä oleva auto oli pysäköity julkiselle pysäköintipaikalle oikeustalon sisäänkäynnin läheisyyteen. Pysäköintipaikkaa käyttivät kaikki oikeudenkäynnin tarkkailijat sekä libyalaisten syytettyjen perheet ja asianajajat. Rekisterinumero ei ole enää käytössä. Alankomaiden sanomalehdissä ja TV-ohjelmissa näytettiin autosta kuvia, joissa rekisterinumero erottui selvästi. Tällaisissa tapauksissa rekisterinumero poistetaan käytöstä turvallisuussyistä.
KIRJALLINEN KYSYMYS E-0582/01 esittäjä(t): Salvador Garriga Polledo (PPE-DE) komissiolle. Tutkijoille annettava tuki omien yritysten perustamiseen.



Virallinen lehti nro 340 E , 04/12/2001 s. 0048 - 0049



KIRJALLINEN KYSYMYS E-0582/01 esittäjä(t): Salvador Garriga Polledo (PPE-DE) komissiolle (1. maaliskuuta 2001) Aihe: Tutkijoille annettava tuki omien yritysten perustamiseen Monissa Amerikan ja Aasian maissa on yleistymässä toiminta, jossa julkisissa tutkimuskeskuksissa työskenteleviä tiedemiehiä ja insinöörejä kannustetaan ottamaan riskejä ja perustamaan omia yrityksiä tarjoamalla heille palkallisia tai palkattomia lomia. Tällä pyritään täydentämään perustutkimuksesta markkinoille ulottuvaa toimintaketjua, joka kulkee sovelletun tutkimuksen ja innovaation tukemisen kautta. Voiko komissio ilmoittaa voivatko komission alaisissa tutkimuskeskuksissa työskentelevät tiedemiehet tai insinöörit saada palkallista tai palkatonta lomaa ottaakseen riskejä ja perustaakseen pieniä innovatiivisia yrityksiä ja voidaanko heille myöntää yhteisön rahoitusta riskien ottamista varten? Philippe Busquinin komission puolesta antama vastaus (22. toukokuuta 2001) Komissio teki 7. tammikuuta 1998 päätöksen, joka koskee eurooppalaisen teknologiansiirtoa koskevan aloitteen (ETTI) perustamista yhteiseen tutkimuskeskukseen (YTK). Päätöksessä säädetään useista erityistoimista, joiden tarkoituksena on edistää yhteisön tutkimustulosten hyödyntämistä ja osallistumista yhteisön tutkimustoimintaan. Tällaisia toimia ovat esimerkiksi teknologiansiirtorahasto, laajennettu yrityshautomo, suurien laitosten käyttö ja koulutusaloitteet. ETTIn uusimmasta toimesta YTK on voinut myöntää tutkijoille epäsuoraa tukea yrittäjäkoulutusohjelman muodossa, joka on suunnattu lähinnä lyhyillä sopimuksilla palkatuille nuorille tutkijoille. Ohjelman kokeiluhankkeita on toteutettu hyvällä menestyksellä vuonna 1999 ja 2000. Lyhyillä tai pitkillä sopimuksilla YTK:ssa työskenteleville tutkijoille ei ole olemassa mitään erityistä suoraa yhteisön rahoitusta yritysten perustamista varten. He - kuten muutkin eurooppalaiset tutkijat - voivat käyttää hyväkseen pk-yrityksille tarkoitettuja yhteisön ohjelmia. Mitä tulee palkalliseen tai palkattomaan virkavapaaseen yrityksen perustamista varten, komission henkilöstösääntöjen mukaan ainoastaan komission virkamiehet voivat anoa virkavapaata, jota myönnetään vuodeksi kerrallaan ja kaiken kaikkiaan enintään kolmeksi vuodeksi. Jos komission palveluksessa olevat virkamiehet haluavat oman työnsä lisäksi harjoittaa jotain palkallista tai palkatonta toimintaa, heidän on haettava siihen lupa.
KIRJALLINEN KYSYMYS E-0575/01 esittäjä(t): Konstantinos Hatzidakis (PPE-DE) komissiolle. Radioaktiiviset jätteet.



Virallinen lehti nro 261 E , 18/09/2001 s. 0149 - 0150



KIRJALLINEN KYSYMYS E-0575/01 esittäjä(t): Konstantinos Hatzidakis (PPE-DE) komissiolle (27. helmikuuta 2001) Aihe: Radioaktiiviset jätteet Ateenalaisessa Kathimerini-sanomalehdessä 12. helmikuuta 2001 julkaistujen tietojen mukaan Albania on osoittanut vanhoja kaivoksia Saksasta peräisin olevien radioaktiivisten jätteiden varastointipaikaksi. 1. Onko komissiolla tietoja radioaktiivisten jätteiden varastoinnista vanhoihin kaivoksiin Albaniassa? 2. Pitääkö se radioaktiivisten jätteiden varastointia vanhoihin kaivoksiin Albanian tavoin turvallisena menetelmänä? Jos ei pidä, mitä seurauksia tällä voi olla kansanterveydelle? Loyola de Palacion komission puolesta antama vastaus (3. toukokuuta 2001) Komissiolla ei ole tietoa radioaktiivisen jätteen varastoinnista Albaniassa. Euroopan yhteisön jäsenvaltioiden välillä sekä yhteisöön ja yhteisöstä pois tapahtuvien radioaktiivisen jätteen siirtojen valvonnasta ja tarkkailusta 3. helmikuuta 1992 annetun neuvoston direktiivin 92/3/Euratom(1) mukaan jäsenvaltio ei saa antaa lupaa jätteiden siirtämiselle kolmanteen valtioon, jolla ei ole teknisiä, lainsäädännöllisiä tai hallinnollisia edellytyksiä huolehtia radioaktiivisesta jätteestä turvallisesti. Monissa maissa on tehty tutkimuksia radioaktiivisen jätteen varastoinnista ja hävittämisestä käytöstä poistetuissa kaivoksissa. Tällaisen varastoinnin kustannukset ja hyödyt on kuitenkin tutkittava tapauskohtaisesti. Koska komissiolla ei ole tietoa tällaisesta kaivosten käytöstä Albaniassa, se ei voi ilmaista kantaansa näiden kaivosten mahdollisesta soveltuvuudesta radioaktiivisen jätteen varastointiin. On mahdotonta ennustaa, millaisia vaikutuksia radioaktiivisen jätteen varastoinnilla albanialaisiin kaivoksiin voi olla kansanterveyteen, koska käytettävissä ei ole tietoja kaivoksista, jätteen määrästä ja laadusta eikä jätteiden käsittelyn turvallisuuden varmistamiseksi käytetyistä menetelmistä. (1) EYVL L 35, 12.2.1992.
KIRJALLINEN KYSYMYS P-0897/01 esittäjä(t): Ilda Figueiredo (GUE/NGL) komissiolle. Yhteiseen maatalouspolitiikkaan liittyvät nettotulonsiirrot.



Virallinen lehti nro 261 E , 18/09/2001 s. 0213 - 0214



KIRJALLINEN KYSYMYS P-0897/01 esittäjä(t): Ilda Figueiredo (GUE/NGL) komissiolle (19. maaliskuuta 2001) Aihe: Yhteiseen maatalouspolitiikkaan liittyvät nettotulonsiirrot 31. tammikuuta 2001 komissio esitti taloudellista ja sosiaalista yhteenkuuluvuutta käsittelevän toisen kertomuksensa. Liitteenä olevan yhteiseen maatalouspolitiikkaan liittyviä nettotulonsiirtoja koskevan taulukon A.26 perusteella komissio tekee sen johtopäätöksen, että Portugali, joka on EU:n köyhimpiä valtioita, on YMP:n nettomaksaja, vaikka sen maksama osuus oli vähentynyt vuosina 19931998. Komissio teki saman johtopäätöksen taloudellista ja sosiaalista yhteenkuuluvuutta käsittelevässä ensimmäisessä kertomuksessaan. Voisiko komissio näin ollen ilmoittaa - kaikkia jäsenvaltioita koskevat alustavat tiedot ja mitä laskentamenetelmiä on käytetty taulukossa A.26 olevien lukujen saamiseksi, sillä asiakirjan KOM(2001) 24 sivuilla 12 ja 13 ja liitteissä ei anneta tarkkaa tietoa asiasta, - kunkin jäsenvaltion rahoitusosuudet (nettomaksajat ja nettosaajat) vuosina 19942001 (arvio) kiintein hinnoin ilmaistuina, - mikäli mahdollista, edellä mainittua ajanjaksoa koskevat kunkin jäsenvaltion rahoitusosuudet, jotka saadaan yhteisön sisäisten tavaravirtojen (tuonti ja vienti) perusteella? Michel Barnier'n komission puolesta antama vastaus (8. toukokuuta 2001) Komissio toimittaa suoraan arvoisalle parlamentin jäsenelle ja parlamentin pääsihteeristöön jäljennöksen tutkimustuloksista, joiden pohjalta toiseen taloudellista ja sosiaalista koheesiota koskevaan kertomukseen(1) sisältyvä yhteisen maatalouspolitiikan rahoitusosuutta koheesiosta käsittelevä osa laadittiin. (1) KOM(2001) 24 lopullinen.
KIRJALLINEN KYSYMYS E-1935/01 esittäjä(t): Isabelle Caullery (UEN) komissiolle. Matkailun edistäminen Euroopassa.



Virallinen lehti nro 364 E , 20/12/2001 s. 0226 - 0226



KIRJALLINEN KYSYMYS E-1935/01 esittäjä(t): Isabelle Caullery (UEN) komissiolle (29. kesäkuuta 2001) Aihe: Matkailun edistäminen Euroopassa Komissio ei ole koskaan aikaisemmin parlamentin jäsenille eri kysymyksiin antamissaan vastauksissa pitänyt aiheellisena perustaa Euroopan matkailuvirastoa. Eurooppa on kuitenkin ollut jo useiden vuosien ajan johtava matkailukohde maailmassa, ja Ranska, jossa kävi 75 miljoonaa matkailijaa vuonna 2000, on tällä hetkellä yhdessä Yhdysvaltojen kanssa maa, jossa käy eniten matkailijoita maailmassa. Tämän lisäksi tietyissä Euroopan maissa juuri matkailu osoittaa maksutaseessa kaikkein suurinta ylijäämää. Eikö komissio katso tästä syystä, että olisi ehdottomasti ja pikaisesti perustettava Euroopan matkailuvirasto, jonka ensisijaisena tehtävänä olisi edistää ja hyödyntää Euroopan unionin eri maiden lukuisia matkailualan toimintoja? Voiko komissio ilmoittaa, aikooko sen perustaa tällaisen viraston? Erkki Liikasen komission puolesta antama vastaus (17. syyskuuta 2001) Komissio myöntää täysin, että matkailulla on tärkeä merkitys Euroopan taloudelle sekä bruttokansantuotetta (BKT) kasvattavana tekijänä että viennin kannalta. Neuvoston vuoden 1999 kesäkuussa tekemien päätelmien pohjalta komissio on työskennellyt läheisessä yhteistyössä jäsenvaltioiden kanssa matkailun kasvua ja työllisyyttä edistävän vaikutuksen maksimoimiseksi. Komissio valmistelee parhaillaan asiaa koskevaa tiedotetta, jossa on tarkoitus kartoittaa Euroopan matkailun tulevaisuutta ja erityisesti niitä yhteisön toimia, joita tarvitaan strategisen ja yhteistyöhön perustuvan lähestymistavan toteuttamiseksi. Komissio vahvistaa kuitenkin, ettei sillä tässä tilanteessa ole aikomusta ehdottaa Euroopan matkailuviraston perustamista.
KIRJALLINEN KYSYMYS E-0421/01 esittäjä(t): John McCartin (PPE-DE) komissiolle. Naudanlihamarkkinat.



Virallinen lehti nro 318 E , 13/11/2001 s. 0047 - 0048



KIRJALLINEN KYSYMYS E-0421/01 esittäjä(t): John McCartin (PPE-DE) komissiolle (16. helmikuuta 2001) Aihe: Naudanlihamarkkinat Naudanlihan kulutus on vähentynyt selvästi Euroopan unionissa. Onko komissio tätä taustaa vasten tehnyt arvion siitä, kuinka paljon EU:ssa kulutetaan naudanlihaa keskipitkällä aikavälillä? Onko komissio harkinnut mahdollisuutta maksaa suurempaa tukea emolehmien lukumäärän pienentämiseksi, jotta voidaan vähentää vientitukia ja/tai naudanlihan hävittämistä ja samalla säilyttää maataloudesta saatavat tulot? Franz Fischlerin komission puolesta antama vastaus (7. toukokuuta 2001) Valmistellessaan toimenpidekokonaisuuden esittämistä naudanlihamarkkinoiden saattamiseksi uudelleen tasapainoon komissio on arvioinut naudanlihan ylijäämän yhteisön markkinoilla olevan 785 000 tonnia vuonna 2001, 360 000 tonnia vuonna 2002 ja 80 000 tonnia vuonna 2003. Maatalousneuvoston 26. helmikuuta 2001 käsittelemässä toimenpidepaketissa on kaksi pääosaa. Ensinnäkin ehdotetaan toimenpiteitä tuotannon vähentämiseksi ja intensiivisten tuotantomenetelmien käytön hillitsemiseksi. Tämä tavoite saavutettaisiin emolehmäjärjestelmän aiempaa rajoittavampien säännösten avulla mutta erityisesti aiempaa rajoittavampien naudanlihan erityispalkkiosäännösten avulla. Jäljellä oleva ylijäämä poistettaisiin markkinoilta lisäämällä interventioita yhteensä 925 000 tonniin kyseisten kolmen vuoden aikana. Komissio uskoo yhteiselle maatalouspolitiikalle Berliinin sopimuksessa asetetut oma-aloitteiset budjettirajoitukset huomioon ottaen tämänkaltaisen lähestymistavan yhdistettynä välttämättömiin terveyden suojelutoimenpiteisiin olevan nykyisen kriisin ainoa ratkaisutapa. Siksi komissio on sitä mieltä, että tukien tasoa lisäämällä ei talousarvion rajallisuuden vuoksi voida saavuttaa asetettuja tavoitteita viennin vähentämiseksi ja naudanlihan hävittämiseksi.